b'\n_START_ARTICLE_\nJa\xc5\xa1a Zlobec\n_START_SECTION_\n\xc5\xbdivljenjepis\n_START_PARAGRAPH_\nZlobec je \xc5\xbee kot \xc5\xa1tudent na Filozofski fakulteti v Ljubljani deloval v \xc5\xa1tudentskem gibanju (1969 do 1972) in bil urednik ve\xc4\x8d literarnih revij (Mlada pota, Tribuna, Problemi), svoje publicisti\xc4\x8dno delo pa je povezoval z delom v razli\xc4\x8dnih civilnih iniciativah (Odbor za za\xc5\xa1\xc4\x8dito \xc4\x8dlovekovih pravic na Kosovu). Leta 1975 je diplomiral iz francoskega in italijanskega jezika na ljubljanski filozofski fakulteti. Po kon\xc4\x8danem \xc5\xa1tudiju je bil od leta 1976 do 1979 in 1983 do 1984 svoboden umetnik in nato od 1984 do 1991 urednik pri Cankarjevi zalo\xc5\xbebi. Vmes je bil zaposlen \xc5\xa1e v uredni\xc5\xa1tvu mladinskega programa Televizija Slovenije (1979 do 1983) in eno leto tudi direktor \xc5\xa0tudentskega kulturnega centra (1979 do 1980). Po letu 1990 se je posvetil politi\xc4\x8dnemu delu, bil poslanec stranke LDS v slovenskem parlamentu in nato veleposlanik v Belgiji. _NEWLINE_Njegov o\xc4\x8de je slovenski pesnik Ciril Zlobec; skupaj z njim je leta 2014 posmrtno dobil literarno nagrado Bosanski ste\xc4\x8dek.\n_START_SECTION_\nLiterarno delo\n_START_PARAGRAPH_\nZlobec je pri\xc4\x8del \xc5\xbee kot gimnazijec objavljati poezijo. V njegovi poeziji prevladuje anga\xc5\xbeirana in dru\xc5\xbebeno resni\xc4\x8dnost razkrivajo\xc4\x8da tendenca (Udarci, udarci, 1981; Ob najvi\xc5\xa1ji uri, 1991). Veliko je pisal tudi za radijo. Ukvarjal se je s kulturno in socialno-politi\xc4\x8dno publicistiko, objavil nekaj samostojnih knjig (Rde\xc4\x8da zloba 1987 - knjigo je izdal pod psevdonimom D\xc5\xbeuli \xc5\xa0viga; Evropske zgodbe, 2000) in pisal za \xc4\x8dasnike in revije ve\xc4\x8dinoma polemi\xc4\x8dne kolumne, eseje, \xc4\x8dlanke, ocene in prikaze problemov s podro\xc4\x8dja civilne dru\xc5\xbebe. Sodi pa tudi med pomembnej\xc5\xa1e sodobne prevajalce italjianskih avtorjev, med drugim je prevajal dela I. Calvina, A. Manzonia, L. Pirandella in drugih. Prevedel pa je tudi poezijo v antologiji sodobnih italijanskih knji\xc5\xbeevnikov iz Istre in z Reke (Avtenti\xc4\x8dno \xc5\xbeivljenje, 1984) in izbor sodobnih egiptovskih novel (Zgodbe iz Egipta, 1986). Prevajal pa je tudi iz srbohrva\xc5\xa1\xc4\x8dine._NEWLINE_Pri Cankarjevi zalo\xc5\xbebi so februarja 2019 v knjigi Moje \xc5\xbeivljenje je moja revolucija iz\xc5\xa1le vse njegove pesmi in izbrana publicistika (v uredni\xc5\xa1tvu Miklav\xc5\xbea Komelja in Zdravka Du\xc5\xa1e).'